SKRIFTLIG FORESPØRGSEL E-0260/00

af Erik Meijer (GUE/NGL) til Kommissionen

(7. februar 2000)

Om: Imødegåelse af alkoholindtagelse blandt piloter i den civile luftfart

1. Har Kommissionen kendskab til den episode i Schiphol lufthavnen i Nederlandene den 15. januar 2000, hvor en pilot fra Royal Air Maroc som var på vej til Tanger med 125 passagerer i sidste øjeblik blev holdt tilbage og ved kontrollen viste sig at have en alkoholpromille på 2,2 i blodet, mens 0,2 promille (under ét glas) bør resultere i en bøde og et midlertidigt flyveforbud og 0,6 promille endog inddragelse af flyvercertifikatet?

2. Har Kommissionen kendskab til artiklerne Piloten geregeld controleren op alcoholgebruik og Brevet dronken vlieger ten onrechte niet ingetrokken, der den 17. januar 2000 stod at læse i de nederlandske aviser de Volkskrant og Trouw?

3. Kan Kommissionen oplyse, hvor ofte sådanne episoder har fundet sted de sidste fem år med fly på et tidspunkt, hvor de har anfløjet lufthavne i Den Europæiske Unions medlemsstater?

4. Er Kommissionen enig i, at det er uacceptabelt, at sådanne episoder stadig væk kan finde sted i lufthavne i EU?

5. Kan Kommissionen oplyse, om der i øjeblikket allerede findes fyldestgørende bestemmelser om kontrol med flypersonales alkoholindtagelse, og hvordan efterlevelsen af disse bestemmelser er organiseret på en effektiv måde?

6. Hvad bør der efter Kommissionens opfattelse fremover ske for at sikre, at:

a) der i princippet føres kontrol med flypersonalet i alle lufthavne?

b) disse kontroller gennemføres regelmæssigt og stikprøvevis?

c) der gennemføres kontroller på grundlag af internationalt fastsatte normer?

Svar afgivet på Kommissionens vegne af Loyola de Palacio

(4. april 2000)

Kommissionen er bekendt med episoden i Schiphol lufthavn i januar 2000, men har naturligvis ikke kendskab til alle artikler om kontrol med piloters alkoholindtag.

Der findes ikke for øjeblikket nogen EU-bestemmelser vedrørende kontrol med piloters alkoholindtag. Den tilladte alkoholpromille varierer fra den ene medlemsstat til den anden. Dette gælder også konsekvenserne i tilfælde af overskridelse af promillen. For så vidt angår kontrollen med piloters alkoholpromille, findes der så vidt Kommissionen bekendt ingen nationale bestemmelser om systematisk kontrol eller statistikker.

Kommissionen kan således ikke fremkomme med nærmere oplysninger om, hvor ofte sådanne episoder forekommer.

Kommissionen finder ligesom det ærede medlem, at den slags episoder er uacceptable, da de direkte påvirker luftfartssikkerheden.

Derfor vedtog Kommissionen d. 24. marts 2000 et forslag til forordning, som bl.a. omfatter dette problem. Det drejer sig om fælles regler vedrørende udstedelse af luftfartscertifikater og regler vedrørende kommerciel flytransport. I forslaget fastsættes besætningens ansvar dvs. piloternes og de øvrige besætningsmedlemmers samt en række regler, herunder forbud mod at indtage alkohol inden for de sidste otte timer før mødetidspunktet for flyvningen og mod at påbegynde denne med en alkoholpromille på over 0,2. Luftfartsselskabet har det fulde ansvar for, at disse bestemmelser anvendes korrekt, og vil blive underkastet kontrol fra de nationale myndigheders side.